
Kārtība skolēnu reģistrēšanai Rīgas Tehniskās universitātes 
Bērnu un jauniešu universitātes nodarbībām Ādažu vidusskolā  
Izdoti saskaņā ar Valsts pārvaldes iekārtas likuma 72.panta pirmās daļas 2.punktu
I. Vispārīgie jautājumi
1. Ādažu vidusskolas (turpmāk – ĀVS) iekšējie noteikumi “Kārtība skolēnu reģistrēšanai Rīgas Tehniskās universitātes Bērnu un jauniešu universitātes nodarbībām Ādažu vidusskolā” (turpmāk – Kārtība), nosaka, kā tiek komplektētas un apstiprinātas interešu izglītības nodarbību grupas (turpmāk – grupa) Rīgas Tehniskās universitātes Bērnu un jauniešu universitātes (turpmāk – RTU BJU) nodarbībām Ādažu vidusskolā.
II. Skolēnu uzņemšana, grupu komplektēšana un to sastāva apstiprināšana
2. Pieteikšanās uzņemšanai BJU interešu izglītības nodarbībām notiek elektroniski Ādažu vidusskolas tīmekļa vietnē www.adazuvidusskola.lv no katra kalendārā gada 6. septembra līdz katra kalendārā gada 13. septembrim.
3. RTU BJU interešu izglītības nodarbības tiek organizētas Ādažu novada vispārējās izglītības iestāžu  – Ādažu vidusskola (turpmāk – ĀVS), Carnikavas vidusskola (turpmāk – CVS) un Ādažu Brīvās Valdorfa skolas (turpmāk – ĀBVS) skolēniem un iesniegumus pieņem no  pilngadīgajiem skolēniem vai viņu  likumiskajiem pārstāvjiem (turpmāk – vecāki).  
4. Maksimālais skolēnu skaits grupā - divdesmit skolēni, attiecīgi proporcionāli ĀVS – divpadsmit  (60%) skolēni, CVS – četri  (20%) skolēni,  ĀBVS – četri (20%) skolēni.
5. Skolēnu uzņemšana un grupu komplektēšana notiek pieteikumu saņemšanas kārtībā, ņemot vērā proporcionālo vietu sadalījumu. 
6. Ja no ĀBVS un CVS skolēniem vai vecākiem saņemts mazāks pieteikumu skaits, nekā noteikts Kārtības 4. punktā, pieteikumu saņemšanas kārtībā grupā tiek uzņemti ĀVS skolēni.   
7. Skolēnu uzņemšana un grupu komplektēšana notiek līdz katra kalendārā gada 13.septembrim, pamatojoties uz skolēna vecāku elektroniski aizpildītu iesniegumu (turpmāk – iesniegums) un uzņemšanas kritērijiem.
8. Skolēnu uzņemšana  RTU BJU notiek saskaņā ar šādiem kritērijiem:

8.1. saņemts elektronisks pieteikums līdz  katra kalendārā gada 13. septembrim;

8.2. skolēni tiek uzņemti rindas kārtībā, ņemot vērā elektroniski fiksētu iesnieguma saņemšanas laiku un Ādažu novada vispārējās izglītības iestādei noteikto vietu skaitu; 
8.3. grupu komplektēšanu veic RTU BJU pārstāvji, informējot vecākus par nodarbību norises laiku un vietu;
8.4. atbilstoši RTU BJU noteiktai iekšējai kārtībai līdz katra kalendārā gada 10. septembrim RTU BJU informē vecākus par skolēna uzņemšanu grupā nākamajā mācību gadā kādā no trim vecuma grupām.  
9. Skolēnu uzņemšana un grupu komplektēšana notiek atbilstoši RTU BJU noteiktai kārtībai saskaņā ar apstiprinātajām interešu izglītības programmām. 
10. Interešu izglītības nodarbības RTU BJU tiek organizētas saskaņā ar Ministru kabineta noteikumiem par mācību gada un mācību semestru sākuma un beigu laiku un brīvdienu laiku.
11. Ja saņemts vecāku iesniegums par skolēna  dalības pārtraukšanu RTU BJU nodarbībās, vieta grupā tiek piedāvāta nākamajam pretendentam. 
III. Noslēguma jautājumi
12. Maksa par nodarbībām vienam skolēnam vienā grupā ir EUR 30,00 (trīsdesmit euro un 00 centi) mēnesī saskaņā ar Ādažu novada pašvaldības  2024.gada 29. augusta lēmumu Nr.310 “Par sadarbības līguma noslēgšanu ar Rīgas Tehnisko universitāti“.
13.  Nodarbību maksas administrēšanu veic RTU BJU pārstāvji saskaņā ar RTU iekšējās kārtības noteikumiem. 
14. Skolēniem, kuri apmeklē BJU nodarbības, jāievēro  ĀVS iekšējās kārtības noteikumi.  Ar noteikumiem skolēni tiek iepazīstināti, uzsākot darbību grupā. 
15. ĀVS direktors ar ikreizēju rīkojumu ir tiesīgs noregulēt jautājumus, kas nav atrunāti Kārtībā, lai pilnvērtīgi un nepārtraukti tiktu īstenotas interešu izglītības programmas.
16. Kārtība stājas spēkā nākamā dienā pēc tās parakstīšanas.

Direktore:					Solvita Vasiļevska

